อาคเนย์สบช่อง ปั๊มเบี้ยผ่านไลน์
อาคเนย์ประกันภัยสบช่องทางขายใหม่ และชำระเบี้ยประกันภัยใหม่ผ่านไลน์เพย์
26 ก.พ. 2559

อาคเนย์ประกันภัยสบช่องทางขายใหม่ และชำระเบี้ยประกันภัยใหม่ผ่านไลน์เพย์ 
นายหลักชัย สุทธิชูจิต กรรมการผู้จัดการ บริษัท อาคเนย์ประกันภัย เปิดเผยว่า บริษัทได้พัฒนาแบบประกันใหม่เพื่อนำเสนอขายผ่านไลน์ (LINE) โดยในช่วงแรกจะเปิดตัวด้วยแคมเปญส่งเสริมการตลาดผ่านช่องทางไลน์เพย์ (LINE Pay) เพื่อกระตุ้นให้ลูกค้าได้เลือกซื้อประกันภัยรถยนต์ ประกันภัยอุบัติเหตุการเดินทาง และชำระเงินผ่านช่องทางใหม่นี้ ซึ่งเชื่อว่าจะช่วยตอบโจทย์ลูกค้าที่ชอบความสะดวกสบายและรวดเร็ว เพราะสามารถทำธุรกรรมได้เองทุกที่ทุกเวลาตลอด 24 ชั่วโมง พร้อมรับความคุ้มครองได้ทันที
“ปัจจุบันมีผู้ใช้สมาร์ทโฟนในไทยถึง 47 ล้านคน หรือคิดเป็น 69% ของประชากรทั้งหมด ในจำนวนนี้มีผู้ที่ใช้โซเชียลมีเดียผ่านมือถือกว่า 34 ล้านคน ซึ่งมีอัตราการเติบโตสูงถึง 21% ส่วนไลน์เองก็ถือได้ว่าเป็นผู้นำด้านแพลตฟอร์มบนมือถือยอดนิยมระดับโลก ซึ่งมีผู้ใช้มากกว่า 33 ล้านคนในไทย หรือคิดเป็น 83% ของผู้ใช้อินเทอร์เน็ตผ่านมือถือ ทำให้อาคเนย์ประกันภัยมองเห็นโอกาสในการทำตลาดกับคนกลุ่มนี้” นายหลักชัย กล่าว